钦定古今图书集成/明伦汇编/闺媛典/第077卷 > 魏靖妾杨氏罗氏
## 钦定古今图书集成/明伦汇编/闺媛典/第077卷 > 魏靖妾杨氏罗氏

按《大名府志》：“杨氏、罗氏，魏靖之二妾。靖故相国子，乐
昌人。年十八，奉命守御蔚州，二十六为中山裨将。无
何，与主将不合，罢去。遂日饮醇酒，与客及健儿驰猎
呼卢，作复阁修廊，绮窗曲槛，贮佳丽其中自娱。杨清
源人，罗云中人，俱沉静寡言笑，多伎能，并为靖爱。丁
丑，靖就所部防河之役，以病复归，就床褥，二妾容色”
惨悴，候匕箸急，痛痒，并曲体靖意。靖呼诸姬骂曰：“吾
且死，若辈当自择所去，无望我复生。”诸妾前慰藉久
之，稍稍退去。顾惟二人，日夜不离左右，泪痕如积。问
之曰：“天福我主君复何言？”靖曰：“我竟不起，奈何？”对曰：
“主君顾不能相知耶？”复叩之，即哽咽不语。及病革，二
妾请靖弟谓曰：“主君设不讳，吾两人当从其殡我主
君。”左右。又出一小笥曰：“簪珥皆主君所赐，愿以此佐
丧费。”言讫泪下，仆不能起。阅日，靖忽自起出户，众惊，
簇立檐下。靖令牵所乘骏马，被宝鞍左右视。又命取
所爱雕弓，横臂引满，顾盼忽喷血满裾。杨以所佩巾
拭之，巾尽赤，乃闭目返席，未安而殁。二妾更不易服。
家人知其事，谨伺之，不得间，昧爽，众哭灵罢，入觅二
人门不可启，排户入，已相对缢死。时崇祯十年十一
月四日。